Virallinen lehti nro L 113 , 04/05/1994 s. 0019 - 0021



EFTAN VALVONTAVIRANOMAISEN TYÖJÄRJESTYS EFTAN VALVONTAVIRANOMAINEN, joka ottaa huomioon Euroopan talousaluetta koskevan sopimuksen 108 artiklan ensimmäisen kohdan ja valvontaviranomaisen ja tuomioistuimen perustamista koskevan EFTA-valtioiden välisensopimuksen ja erityisesti sen 13 artiklan, ON PÄÄTTÄNYT SEURAAVASTA TYÖJÄRJESTYKSESTÄ: I LUKU EFTAN VALVONTAVIRANOMAISEN TÖIDEN JÄRJESTÄMINEN 1 artikla EFTAn valvontaviranomaisen jäsenet toimivat yhdessä tämän työjärjestyksen mukaisesti ja näin toimiessaan muodostavat kollegion. 2 artikla Kollegiota avustaa sen virallisissa tehtävissä kahdeksan yksikköä, jotka ovat sihteeristö, viisi osastoa sekä oikeudellinen ja hallinnollinen osasto. Kollegio laatii tehtäväluettelon, jossa eri yksikköjen tehtävät on määritelty siten, että päällekkäinen tai kaksinkertainen työ on mahdollisimman vähäistä. 3 artikla Yksiköt toimivat tiiviissä yhteistyössä. Ennen ehdotuksen jättämistä kollegion päätettäväksi ehdotusta valmistelevan yksikön on kuultava kaikkia muita yksikköjä, joita asia tehtäväluettelon mukaan tai aiheen luonteesta johtuen koskee. Oikeudellista osastoa on kuultava oikeudellisia päätöksiä koskevissa ehdotuksissa ja sellaisia toimenpiteitä koskevissa ehdotuksissa, joilla saattaa olla oikeudellisia vaikutuksia. Hallinnollista osastoa on kuultava ehdotuksissa, joilla voi olla vaikutusta budjettiin. Ehdotuksia valmistelevan yksikön on pyrittävä saavuttamaan yksittäisen ehdotuksen osalta yhteisymmärrys sen tai niiden yksiköiden kanssa, joita on kuultu. Erimielisyyksissä mainitun yhden tai useamman yksikön ilmaisemat eriävät mielipiteet on mainittava ehdotusta kollegiolle jätettäessä. 4 artikla Kollegio voi perustaa yksiköiden välisiä työryhmiä käsittelemään erityisiä asioita. Se nimittää puheenjohtajan kaikille tällaisille ryhmille ja määrittää työryhmän toimeksiannon ja työskentelymenetelmät. II LUKU KOLLEGION KOKOUKSET 5 artikla Puheenjohtaja kutsuu kollegion kokoukset koolle. Kollegio kokoontuu säännönmukaisesti kerran viikossa. Ylimääräisiä kokouksia pidetään tarpeen vaatiessa. 6 artikla Puheenjohtaja laatii kokousta varten ehdotuksen esityslistaksi. Mikä tahansa jäsenen esille tuoma asia, jonka hän haluaa lisättäväksi esityslistaehdotukseen, on siihen lisättävä. Jollei toisin päätetä, ehdotus esityslistaksi ja tarpeelliset asiakirjat jaetaan jäsenille vähintään kolme työpäivää ennen kokouspäivää. Kollegion on siirrettävä jonkin esityslistaehdotuksessa olevan asian käsittely myöhempään kokoukseen, jos joku jäsen sitä pyytää, jollei siirtäminen säädettyjen määräaikojen vuoksi estä kollegiota päättämästä asiaa. Kollegio hyväksyy esityslistan kokouksessa, jolloin sillä on käytettävissään esityslistaehdotus ja kaikki sitä koskevat muutosehdotukset. Se voi yksimielisesti päättää keskustella asiasta, joka ei ole esityslistaehdotuksessa tai johon liittyvät tarvittavat asiakirjat on jaettu määräajan jälkeen. 7 artikla Puheenjohtaja johtaa kokouksia. 8 artikla Kolmen jäsenen läsnäollessa kokous on päätösvaltainen. 9 artikla Kollegion kokoukset eivät ole julkisia. Käsittely on luottamuksellista ja sen on pysyttävä sellaisena. 10 artikla Jollei kollegio toisin päätä, johtava sihteeri osallistuu kokouksiin. Puheenjohtaja voi omasta aloitteestaan tai jäsenen pyynnöstä kutsua joitakin EFTAn valvontaviranomaisen virkamiehiä olemaan läsnä koko kokouksen ajan tai osan aikaa ja käyttämään siellä puheenvuoron. Kollegio voi poikkeustapauksessa päättää kuulla kokouksessaan ketä tahansa muutakin henkilöä. 11 artikla Kaikista kollegion kokouksista laaditaan pöytäkirja. Pöytäkirjaehdotus annetaan jäsenten hyväksyttäväksi myöhemmässä kokouksessa. Hyväksytty pöytäkirja saatetaan todistusvoimaiseksi puheenjohtajan allekirjoituksella ja johtava sihteeri varmentaa sen omalla allekirjoituksellaan. III LUKU EFTAN VALVONTAVIRANOMAISEN PÄÄTÖKSET 12 artikla EFTAn valvontaviranomaisen päätökset tehdään kollegion kokouksissa, 14 artiklan mukaista kirjallista menettelyä noudattaen tai 15 artiklan mukaisen valtuutuksen nojalla. 13 artikla Kollegion kokouksessa tehtävää päätöstä varten vaaditaan vähintään kolme päätöstä puoltavaa ääntä. 14 artikla Jäsenen ehdotuksesta kollegio voi tehdä päätöksen kirjallista menettelyä noudattaen. Tätä varten kirjallinen päätösehdotus on jaettava kaikille jäsenille ja heille on annettava vähintään viisi työpäivää, tai poikkeustapauksissa, jollei puheenjohtajan luvasta muuta johdu, vähintään kolme työpäivää aikaa päätösehdotusta koskevien huomautusten esittämiseen. Kuka tahansa jäsen voi kirjallisen menettelyn kuluessa pyytää, että ehdotuksesta keskustellaan kokouksessa. Tällöin asia otetaan seuraavan kollegion kokouksen esityslistalle. Jos asiaa ei voida päättää siinä kokouksessa 6 artiklan määräysten vuoksi, se otetaan sitä seuraavan kokouksen esityslistalle. Kun on todettu, että päätösehdotus on toimitettu kaikille jäsenille, kollegion voidaan katsoa hyväksyneen ehdotuksen huomautusten esittämiselle varatun ajan päättyessä, edellyttäen, että siihen mennessä vähintään kolme jäsentä on ilmaissut hyväksyvänsä ehdotuksen ja että pyyntöä ehdotuksen käsittelemiseksi kokouksessa ei ole esitetty. Hyväksyminen kirjataan seuraavan kokouksen pöytäkirjaan. 15 artikla Kollegio voi valtuuttaa jäsenen nimissään ja valvontansa alaisena toteuttamaan, yhteisvastuun periaatetta tarkasti noudattaen, selvästi määriteltyjä johtamistoimenpiteitä tai hallinnollisia toimenpiteitä ja päättämään sellaisen päätöksen lopullisesta sanamuodosta, jonka sisällöstä kollegio on päättänyt. Ennen tiettyä ajanjaksoa, jolloin kokouksen päätösvaltaisuuteen vaadittava määrä jäseniä ei tule olemaan läsnä, yksi tai useampi jäsen valtuutetaan tekemään mikä tahansa tarvittava kiireellinen päätös. Myös virkamiehet voidaan valtuuttaa toteuttamaan selvästi määriteltyjä johtamistoimenpiteitä tai hallinnollisia toimenpiteitä, jos se osoittautuu välttämättömäksi, jotta EFTAn valvontaviranomainen voi suorittaa tehtävänsä asianmukaisesti. Tämän artiklan mukaisesti myönnettyjä valtuuksia ei voida luovuttaa edelleen, paitsi siinä määrin kuin valtuuttavassa päätöksessä on erikseen määrätty. Tämän artiklan määräykset eivät kuitenkaan rajoita taloudellisia asioita ja henkilöstöhallintoa koskevien valtuutusmääräysten soveltamista. IV LUKU PÄÄTÖSTEN VALMISTELEMINEN JA TÄYTÄNTÖÖNPANO 16 artikla Kollegio voi antaa jäsenelle vastuun sen päätösten valmistelemisesta ja täytäntöönpanosta tietyllä alalla. Tällöin kyseinen yksikkö saa ohjeensa tältä jäseneltä. 17 artikla Johtava sihteeri avustaa puheenjohtajaa kollegion kokousten valmistelemisessa, päätöksentekomenettelyjen täytäntöönpanossa ja tarvittaessa EFTAn valvontaviranomaisen päätösten julkaisemisessa ja tiedottamisessa. Tätä varten hänen on varmistettava, että jäsenten kannanottoa edellyttävien asiakirjojen valmistelua ja toimittamista koskevia sääntöjä noudatetaan ja hänen on tarvittaessa toteutettava välttämättömät toimenpiteet varmistaakseen EFTAn valvontaviranomaisen päätösten virallisen ilmoituksen sekä niiden julkaisemisen Euroopan yhteisöjen virallisen lehden ETA-osastossa ja ETA-täydennysosassa. 18 artikla Kollegion kokouksessaan tai kirjallista menettelyä noudattaen tekemät oikeudelliset päätökset saatetaan todistusvoimaisiksi sillä kielellä tai niillä kielillä, joilla niiden on oltava todistusvoimaisia, puheenjohtajan allekirjoituksella ja 16 artiklan mukaisesti nimitetyn jäsenen varmentavalla allekirjoituksella, tai jollei tällaista jäsentä ole nimitetty, johtavan sihteerin allekirjoituksella. Tällaisten päätösten tekstit liitetään siihen pöytäkirjaan, johon päätöksenteko on kirjattu. 19 artikla Valtuutuksen nojalla tehdyt oikeudelliset päätökset saatetaan todistusvoimaisiksi sillä kielellä tai niillä kielillä, joilla niiden on oltava todistusvoimaisia, valtuutetun jäsenen tai virkamiehen allekirjoituksella sekä johtavan sihteerin varmentavalla allekirjoituksella. V LUKU SIJAISUUDET 20 artikla Jos puheenjohtaja tai muu jäsen on estynyt hoitamasta tehtäviään, joku toinen jäsen valitaan kollegion määräämässä järjestyksessä niitä hoitamaan. 21 artikla Jollei kollegio toisin päätä, johtajan tai johtavan sihteerin ollessa estynyt hoitamasta tehtäviään tai velvollisuuksiaan, alemmantasoinen virkamies hoitaa ne johtajan ja johtavan sihteerin määräämässä järjestyksessä. VI LUKU LOPPUMÄÄRÄYS 22 artikla Tämä työjärjestys, joka on todistusvoimainen englannin kielellä, julkaistaan Euroopan yhteisöjen virallisen lehden ETA-osastossa ja ETA-täydennysosassa. Tehty Brysselissä 7 päivänä tammikuuta 1994. EFTAn valvontaelimen puolesta Puheenjohtaja Knut Almestad